b'\n_START_ARTICLE_\nFedor von Bock\n_START_SECTION_\nBiografija\n_START_PARAGRAPH_\nGim\xc4\x97 Pr\xc5\xabsijos karininko \xc5\xa1eimoje. Potsdame baig\xc4\x97 kadet\xc5\xb3 mokykl\xc4\x85 ir 1898 m. jam buvo suteiktas leitenanto laipsnis. Tais pa\xc4\x8diais metais prad\xc4\x97jo tarnyb\xc4\x85 5-ajame gvardijos p\xc4\x97stinink\xc5\xb3 pulke. 1904 m. paskirtas bataliono adjutantu, o 1906 m. \xe2\x80\x93 pulko adjutantu. Nuo 1910 m. iki 1912 m. mok\xc4\x97si Generalinio \xc5\xa1tabo akademijoje, kuri\xc4\x85 baig\xc4\x99s buvo pakeltas \xc4\xaf kapitonus. Nuo 1913 m. tarnavo gvardijos korpuso \xc5\xa1tabe. Prasid\xc4\x97jus Pirmajam pasauliniam karui, t\xc4\x99s\xc4\x97 tarnyb\xc4\x85 Vakar\xc5\xb3 fronte dislokuoto korpuso \xc5\xa1tabe. 1915 m. gegu\xc5\xbe\xc4\x99 buvo perkeltas tarnauti \xc4\xaf Ryt\xc5\xb3 fronte kovojusios 11-osios armijos \xc5\xa1tab\xc4\x85. 1916 m. buvo paskirtas tarnauti 200-osios divizijos, veikusios Karpatuose, \xc5\xa1tabe. Tais pa\xc4\x8diais metais pakeltas \xc4\xaf majorus. Nuo 1917 m. baland\xc5\xbeio v\xc4\x97l tarnavo Vakar\xc5\xb3 fronte dislokuoto armijos korpuso \xc5\xa1tabe. Po karo liko tarnauti Reichsvere. 1920 m. pakeltas \xc4\xaf pulkininkus leitenantus. Veimaro respublikos laikotarpiu aktyviai dalyvavo nelegalios sukarintos organizacijos \xe2\x80\x93 Juodojo reichsvero \xe2\x80\x93 veikloje. 1924 m. paskirtas vadovauti 4-ojo p\xc4\x97stinink\xc5\xb3 pulko batalionui. 1925 m. pakeltas \xc4\xaf pulkininkus. Nuo 1926 m. paskirtas 4-ojo p\xc4\x97stinink\xc5\xb3 pulko vadu. 1929 m. pakeltas \xc4\xaf generolus majorus ir paskirtas vadovauti 1-ajai kavalerijos divizijai. 1931 m. pakeltas \xc4\xaf generolus leitenantus ir paskirtas vadovauti 2-ajai divizijai. 1935 m. pakeltas \xc4\xaf p\xc4\x97stinink\xc5\xb3 generolus ir paskirtas 3-osios armij\xc5\xb3 grup\xc4\x97s vadu. 1938 m. vadovavo 8-ajai armijai, kuri u\xc5\xbe\xc4\x97m\xc4\x97 Austrij\xc4\x85. Po \xc5\xa1ios operacijos pakeltas \xc4\xaf generolus pulkininkus. Tais pa\xc4\x8diais metais vadovavo 2-ajai armijai, u\xc5\xbe\xc4\x97musiai Sudetus. \xc4\xaesiver\xc5\xbeimo \xc4\xaf Lenkij\xc4\x85 metu vadovavo armij\xc5\xb3 grupei \xc5\xa0iaur\xc4\x97. M\xc5\xab\xc5\xa1io d\xc4\x97l Pranc\xc5\xabzijos metu \xe2\x80\x93 vadovavo armij\xc5\xb3 grupei B. 1940 m. liepos 19 d. jam, kaip ir dar 11 Vermachto auk\xc5\xa1\xc4\x8diausio rango generol\xc5\xb3, buvo suteiktas feldmar\xc5\xa1alo laipsnis u\xc5\xbe j\xc5\xb3 veiksmus \xc5\xbeaibi\xc5\xa1kai nugalint Pranc\xc5\xabzij\xc4\x85. 1941 m. bir\xc5\xbeel\xc4\xaf Barbarosos operacijos metu vadovavo armij\xc5\xb3 grupei Centras. Po netik\xc4\x97tos V. fon Reichenau mirties, nuo 1942 m. sausio paskirtas vadovauti armij\xc5\xb3 grupei Piet\xc5\xabs. 1942 m. liep\xc4\x85 d\xc4\x97l nesutarim\xc5\xb3 su A. Hitleriu buvo nu\xc5\xa1alintas nuo pareig\xc5\xb3 ir perkeltas \xc4\xaf rezerv\xc4\x85. Iki karo pabaigos gyveno savo dvare Pr\xc5\xabsijoje. 1945 m. gegu\xc5\xbe\xc4\x97s 3 d. jo vairuojamas automobilis buvo ap\xc5\xa1audytas Jungtin\xc4\x97s Karalyst\xc4\x97s aviacijos. F. Von Bokas buvo sunkiai su\xc5\xbeeistas ir kit\xc4\x85 dien\xc4\x85 mir\xc4\x97 ligonin\xc4\x97je.'